- Hvorfor kjørte sjåføren bare videre?
VG Nett møtte 8-åringen sammen med moren Beata Krawczyk (35) ved åstedet på Klepp stasjon i ettermiddag. Selv kjente de ikke Olav Hovda (12), men Krawczyk ville likevel ta med seg sønnen sin for å tenne lys der det skjedde. Flere har lagt ned blomster og hilsninger til gutten, samt tent lys, og mens VG Nett var der kom det stadig flere som ville gjøre det samme. - Hvorfor kjørte bare sjåføren videre? spør Nikodem Krawczyk. Det var på fredag ved 19.30-tiden at 12 år gamle Olav Hovda ble påkjørt bakfra da han gikk på rulleski langs Lalandsvegen mot Klepp stasjon med sin far. Begge hadde på seg refleksvest.Lørdag formiddag ble det klart at gutten ikke overlevde skadene han ble påført. Bilføreren stakk fra stedet i det som beskrives som en mørk, rødlig personbil og har fortsatt ikke meldt seg til politiet. Som en beboer i Lalandsvegen har hendelsen gjort stort inntrykk på Beata Krawczyk og familien. - Jeg kom selv kjørende forbi her like etter det hadde skjedd og min 15 år gamle sønn var ute av huset. Det var masse folk på stedet, flere kom løpende til og de sa de ventet på ambulansen. Da jeg så at det lå en gutt nedenfor veien med lik refleksvest, ble jeg redd det var han som lå der, sier den polske kvinnen som har bodd i regionen med familien sin i fem år. - Vi sover dårlig på grunn av det som har skjedd. Vi har vært redd lenge for at noe skulle skje her og mine barn går ofte her når de skal ta toget, sier hun. - Ja, søsteren min er veldig redd for å gå her, sier Nikodem, og viser hvordan han selv pleier å gå på den tynne, gjørmete veiryggen som bratt ned noen meter til jordet som ligger langs veien. Det er ikke mye plass til fotgjengere. Politiet gjennomførte i dag en rundspørring i området. - Vi kan ikke si at vi har fått et gjennombrudd etter denne, men vi har fått samlet en del opplysninger om hvem som er i området og hva slags biler de har, sier lensmann Hans Kyllingstad.Politiet vil nå bruke tiden framover til å samordne denne informasjonen for å se om det kan bringe de videre i jakten på den ukjente sjåføren som meide ned Olav og stakk fra stedet uten å stoppe. - Det er de som bor i området som vet mest om hvem som ferdes langs denne veien og vi håper de kan ha plukket opp noe av betydning. Det er frustrerende at vi ikke vet mer om hvem som kjørte denne bilen, sier Kyllingstad. Blant de som fikk besøk av politietterforskere var Reidun Ueland (47), en av de som bor nærmest ulykkesstedet. - Klepp er ikke et stort sted. Alle kjenner noen som kjenner familien som har opplevd dette, sier Ueland. Hun har selv tre barn mellom syv og 17 år og legger ikke skjul på at Olavs dødsfall preger henne. - Det som har skjedd er en veldig belastning for oss som bor her. Vi er redde for ungene våre, sier Ueland.
Åtte år gamle Nikodem Krawczyk skjønner ikke hvordan noen kunne kjøre på Olav Hovda og så bare kjøre videre.